Krisemøte i Get: 96 må gå

Endrede TV-vaner og digital kundebehandling er blant årsakene til Get sier opp over ti prosent av sine ansatte.

DYSTERT ALLMØTE: Gunnar Evensen, administrerende direktør i Get, kritiseres for å ha gitt sine ansatte en «morbid julebonus». Vis mer byoutline Foto: Vidar Ruud NTB scanpix

Publisert: Oppdatert: 29. november 2016 11:10 , Publisert: 29. november 2016 09:20

Møteinnkallelsen til det dystre allmøtet dukket opp i de ansattes innbokser fredag. En ansatt E24 har snakket med, kaller timingen for «tragikomisk».

– Mange har hatt en ganske vanskelig helg – det å måtte vente såpass lenge når man vet hva som er i gjære, er ikke veldig hyggelig. Og at de nok en gang gjør det like før jul, er tragikomisk, sier en ansatt til E24.

Administrerende direktør Gunnar Evensen opplyst på allmøtet tirsdag at 96 ansatte må gå.

Get har 840 ansatte i Norge, og selskapet sier dermed opp over ti prosent av arbeidsstyrken. Alle berørte får tilbud om sluttpakke.

Endrede TV-vaner



Øyvind Husby, direktør for samfunnskontakt i Get, sier at det er flere årsaker til nedbemanningen.

– Det ene er at kundene ønsker digital kundebetjening i større grad. Vi kan levere bedre service raskere døgnet rundt til lavere kostnader. Endrede TV-vaner er også en del av bildet. Det er stadig hardere konkurranse, innholdskostnadene stiger og vi må ha lavere kostnader fremover for å være konkurransedyktig også i fremtiden, sier Husby til E24.

– I tillegg skal vi gjøre flere investeringer for eksisterende kunder neste år fordi vi ser at de ikke har vært så fornøye som de burde. Gets kunder abonnerer på svært høye hastigheter, men vi ser det er utfordringer med at det trådløse utstyret ikke henger med. Vi skal derfor blant annet oppgradere trådløse rutere for å sikre at de får en hastighetene de skal, sier Husby.

«Morbid julebonus»

I fjor ble Get kjøpt opp av det danske teleselskapet TDC og i januar i år skrev Fædrelandsvennen at totalt 32 årsverk i TDC i Norge ville forsvinne som en konsekvens av kjøpet.

– I fjor var det TDC-delen som fikk gjennomgå, og i år er det Get. Det er som en litt morbid julebonus, sier den ansatte i Get til E24.

På spørsmål om hvorfor beskjeden kommer kort tid før jul, svarer samfunnsdirektør Husby:

– Det er trist, men sånne prosesser må gjennomføres. Vi mener det er bedre å gjøre det med en gang fremfor å vente til over nyttår slik de ansatte også må bekymre seg i julen.

– Vi skulle gjerne vært dette foruten, men den er helt nødvendig for at vi skal være konkurranse dyktige fremover. Vi ønsker å gjøre dette på en best mulig måte for dem som er berørt, sier Husby videre.

Varslet om endringer



I innkallelsen til allmøtet som administrerende direktør Gunnar Evensen sendte til de ansatte fredag, heter det blant annet at markedet er i store endringer og at det påvirker Gets posisjon.

«Innholdskostnadene stiger kraftig, samtidig som stadig flere kunder kun ønsker bredbånd fra Get. Disse endringene vil få økonomisk innvirkning på selskapet allerede fra neste år», står det i e-posten fra Evensen.

«For å sikre en god posisjon for Get fremover, planlegger vi nå å gjennomføre flere viktige endringer», heter det videre.